정조 5년
辛丑三月初九日卯時。上御誠正閣。次對入侍時。領議政徐命善。右議政李徽之。戶曹判書鄭尙淳。開城留守鄭好仁。吏曹判書李衍祥。禮曹判書金熤。刑曹判書徐浩修。工曹判書李命植。御營大將李柱國。禁衛大將李敬懋。摠戎使徐有寧。戶曹參判鄭民始。兵曹參判蔡弘履。校理李敬一。左副承旨趙時偉。假注書趙興鎭。事變假注書權埛。記事官徐龍輔金載瓚。以次進伏訖。命善等曰。近來春寒尙峭。聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。何如。上曰。一向矣。上曰。江華留守事誠悶矣。前留守本以多病之人。久居漳海之地。病益添重云。勢難强迫。雖欲許免。而近日朝廷之上。位著甚艱。實難其人矣。命善曰。聖敎至當矣。兪彦鎬若遞免。則果無可合之人矣。上曰。工刑兩重臣似合矣。命善曰。李命植則果好。而至於徐浩修。卽臣之姪也。廟遷雖無相避。以臣之手擬遷。終涉如何矣。上曰。近來用嫌之法。太過矣。在前則人固可堪。兄弟叔姪之間。直擬監司守令之例。而今則不然。叔姪固毋論。同異姓間有銓官。則稱以去嫌。政望初不擧論。猶若停望者然。是豈古法。徽之曰。聖敎誠然矣。上曰。史局事。今年內。可能有汗靑之望乎。徽之曰。若不間斷而一向董役。則似可了當矣。上曰。校讐堂上差出。好矣。摠裁官徽之曰。史局印役。明將更始。而校讐堂上。不可不差出。吏曺判書李衍祥。右參贊金魯鎭。校讐堂上差出。使之察任。何如。上曰。依爲之。命善曰。因仁川府使尹心緯照律草記。有牟還分留次對稟處之命矣。牟麥之爲物。五穀中。最善腐傷。若膠守法意。則易作庫中塵土。且糶糴之間。不過數朔。故拘於事勢。因襲謬例。擧皆盡分。便成通患。今若申嚴法令。毋敢違越。則倉庾之積。公然作無用之物。又若知而不問。一任擅分。則金石之典。不免爲無實之歸。臣意自今以後。牟還則毋論大麥小麥。許皆盡分。以其實數。修送會案。恐合便宜。而事係變通。下詢裁處。何如。上曰。右相之意。何如。右議政李徽之曰。牟麥與他穀有異。差過一年則腐傷生蟲。便成無用之物。各邑糶糴之間。不過數朔間事。守令不得固守半留之法。因循謬例。擧皆盡分。今朝家若用加分之律。則無邑不然。旣知其事勢之不得不如此。而嚴禁違越。其弊將至棄物而後。勤給民間。臣意亦以爲許令盡分。似好矣。上曰。諸備堂亦陳所見。可也。戶曹判書鄭尙淳曰。牟還糶糴半留之法意。雖與秋穀無異。而各穀中最善腐傷。故列邑拘於事勢。不得不盡分。而或有膠守分留之邑。庫中經年。盡爲生蟲。民不願受。爲弊不些。無寧自朝家許令盡分。以除民弊矣。開城留守鄭好仁曰。以松都民情觀之。麥還不願受者多矣。松都如此。則他邑可以推知。而今若堅守半留之法。牟麥經年腐傷之後。則民情尤不願受。量宜盡分。似好矣。吏曹判書李衍祥曰。牟還異於他穀。實無半分之勢。而嶺南諸邑。或有牟還甚多之處。往復惠廳。請得代租矣。今若以牟還盡分。責其全耗。則其中未盡分之邑。似有掣礙之端矣。禮曹判書金熤曰。牟還糶糴。實爲民弊。若非凶荒之歲。則雖當年分給。民皆不願受。臣亦曾爲外邑略知此弊矣。若於經年腐傷之後。依例分糶。則民不願受。尤無可言。無論盡分。量宜加分。必於當年分給。似合事宜。至於牟還最多之邑。則換色作租。亦是民倩之所願。一依大臣所奏處之。似好矣。行副司直兪彦鎬曰。牟還盡分之議。臣亦別無異見。而若其最多之邑。或換色作租。或從他變通。則尢似無窒礙之端矣。刑曹判書徐浩修曰。大臣旣已爛漫商量而陳白。臣則別無他見之可達矣。工曹判書李命植曰。還穀設置。專爲救荒。救荒之需。無如牟麥。且牟麥雖難陳置。種子則蟲食生孔者。亦能爲之。今若盡分新麥。或値失稔。則種子將患難得。民間每當豐歲。其不願受食。倍於秋穀。若以最多處。許其作租。至於分留。則令道臣觀勢量宜。略略加分。似好矣。行副司直李柱國曰。牟還糶糴之間。不無弊端。雖於軍餉。實亦非緊重之穀。然而至於種子則不可無者。盡分事甚如何矣。訓鍊院都正李敬懋曰。牟還盡分之政。非爲民食。意在改色。而如値麥凶難捧之年。則營邑往復。隨時闊挾。恐好矣。行副司直徐有寧曰。牟麥留置。經歲則必致腐傷。折米留庫。有弊無用。但使盡分。或値大歉。種子難得。臣意則就其中三四分之一。量宜折定分留。似爲便當矣。戶曹參判鄭民始曰。前頭掣礙之端。姑未預料其何如而法者不可不畫一。若許以量宜闊挾。則反有生弊之慮矣。定以盡分之法。似好矣。兵曹參判蔡弘履曰。牟還異於他穀。若經歲則易致腐傷。爲留庫反爲民弊。臣意則盡分。似好矣。上曰。諸備堂所陳如此。領相之意。何如。命善曰。參量分留之議。亦有意見。而若不畫一定制。則臨時闊挾。抑恐有弊。以盡分定式之外。更無他道矣。上曰。依爲之。命善曰。因戶曹判書鄭尙淳所奏。以關西各鎭還穀令地方官糶糴事。有次對稟處之命矣。穀多民少。實爲鎭卒難支之弊。頃者繡衣別單中。亦嘗論及。今又前道臣之言如此。可見其變通之不可緩。第僚相之意以爲不便。備堂中亦有甲乙之議。臣不敢臆斷覆奏。下詢裁處。何如。上曰。右相之意。何如。右議政李徽之曰。關西殘鎭。誠有穀多民少之弊。而若使地方官。於本邑還上之在外倉者。猶患不能盡爲照管。多有下吏之弄奸。況遠鎭之倉穀乎。一邑中。且有三四設鎭處。地方官其何能盡爲躬往糶糴乎。其勢將使監色輩任自出納。爲弊不些。且鎭卒輩多以倉穀爲仰哺。依居本鎭倉穀。盡屬於本官。則鎭屬則全無所賴。豈肯守空山而爲苦役於本鎭乎。其弊似或移散。臣意依前使本鎭主管。而若有人少穀多處。計其穀數。量宜使本鎭分還。其餘移給於本邑及鄰近穀少處。似好矣。上曰。備堂中有異議者。各陳所見。可也。工曹判書李命植曰。關西諸邑有鎭堡處。臣不能遍知。而試以臣所經歷處言之。則列鎭若曰穀多。本邑亦將穀多。穀多則其爲弊同也。而本邑若有外倉。難於逐倉親檢。易致虛反虧欠之患。今又添各鎭糶糴之政。則尤有生弊之慮。鎭將主管。更有何事。不如嚴飭鎭將。使之依前擧行之。爲好矣。行副司直李柱國曰。臣略知關西諸鎭還上之弊。民少穀多處。一民所受。殆近數十石之多。捧糴之時。當者逃避。則里徵族徵。居者難保。亦至逃散。列鎭之漸爲淍殘。實由於此。臣意則諸鎭還穀。量其多寡。以鎭邑民磨錬分給後。邑民受食之類。自本邑修成冊。送于鎭將。使之收捧。則庶無鎭民渙散難及之弊矣。訓錬院都正李敬懋曰。關西鎭還。莫非餉穀。而穀多民少。自至虧逋。徒擁虛簿者。無鎭不然。不可不量宜移給地方官還民矣。戶曹參判鄭民始曰。邑鎭移屬之利害便否。未能詳知。而第工判之所奏。儘有意見矣。命善曰。前道臣方自西來。必當詳悉事情。而猶不如坐在裏許。爛漫消商之爲尤勝。令新道臣往復帥臣。各各探問於守令邊將。從便歸一。論理啓聞後。更爲稟處。何如。上曰。依爲之。命善曰。牟還旣以盡分定式。則牟還最多之邑。不可不先爲變通。分付諸道道臣。或作租或移轉間。從便商量。論理啓聞後。稟處。何如。上曰。依爲之。上曰。今番李勉基事。何以處之則爲好耶。流來積逋數千餘石。勉基旣已摘發。盡爲收殺。則可謂有功。而末梢以四百石反爲反作。至於狀聞之境。似可將功贖罪矣。命善曰。其所反作。似出於逋欠收殺時難捧之致。論其心則非故犯。而糶糴法意旣嚴。反作之罪。似難幸逭矣。上曰。大抵還穀之半留半分之法意甚巖。而近來道臣守令。利其所耗。恣意犯科。故以今番繡啓觀之。現發者甚多。紀綱之掃地。尤無可言。命善曰。還上半留。非今創開之法。自來金石之典。守之甚巖。道臣守令。初不敢下手於其間。近年以來。爲守令則利其取耗。爲道臣則拘於顔私。上下相蒙。恣意犯科。飭敎屢勤。而不思仰體之圖。罪籍相望。而罔念懲畏之戒。今番三繡衣之還。現發者又復浪藉。紀綱之無。如何。姑舍是。來頭防禦之道。誠非細憂矣。道臣守令。每以民情之不可遏。事勢之不得已。爲藉口之資。而此則自有加請之例規。又或以朝家減除分數不足爲難。則自今爲始。道臣必優數狀請。朝家亦準數許施。而道臣參量一道內穀簿之多寡。形勢之緩急。隨其邑報。分排題給。然後更以加分實數。登聞會錄。則民有濟窮之喜。官無抵罪之慮。而法可以守矣。令可以行矣。以此意分付諸道道臣。使之惕念遵行。何如。上曰。依爲之。上曰。昨日灣尹推考事。卿知之乎。命善曰。臣伏見傳敎後知之。而蓋近來使行先來軍官及譯舌輩之落後。便成謬例。到江後。使臣狀啓。必使灣上陪持。先爲上送。渠輩則占便落後。極爲駭然。若不嚴繩。無以懲戢矣。上命書榻敎曰。謝恩冬至使先來軍官譯官落後人。竝卽其地定配。民始曰。刑漢兩司員役料布磨鍊時。以諸道贖錢二千兩收捧補用之意。作爲節目。而其後諸營。諉以初無收贖。而不能如數上送。每致朔下之不敷。前後關飭。非止一再。而終亦無效。贖錢之有無。自本廳無由詳知。故亦不得强令督納。將成一弊端矣。臣意則諸道徵贖。旣是檢律之所主管。而檢律乃是刑曹之所率屬也。自刑曹句管督飭。則似勝於自本廳時矣。此後則諸道贖錢二千兩。移屬刑曹。以爲自該曹收捧放下之地。何如。上曰。依爲之。民始。又曰。本閣公費之需。略爲拮据。而猶有所不足者。錢文四百兩。自兵曹每歲歲初劃送。以爲繼用之地。何如。上曰。依爲之。命書傳敎曰。應製三上居首藝文館檢閱金載瓚孟子一件。三下承政院右承旨申應顯。左承旨徐有防。各紙一卷筆二枝墨一笏。次上藝文館檢閱李集斗筆二枝賜給。書訖。上曰。諸備堂有稟事之人進前。備堂等曰。別無可稟之事矣。命退。諸臣以次退出。